recursal/SuperWikiNEXT-32B huggingface dataset:
**SDD** (ראשי תיבות של: **S**oftware **D**esign **D**escription, תרגום: **תיאור עיצוב תוכנה** או **S**oftware **D**esign **D**ocument, תרגום: **מסמך עיצוב תוכנה**), או סתם **מסמך עיצוב** (design document) הוא תיאור כתוב של מוצר תוכנה, שנכתב על ידי מעצב תוכנה (software designer או software architect), על מנת לתת למפתחי התוכנה הכוונה בנושא הארכיטקטורה של פרויקט תוכנה. מסמך SDD בדרך כלל מלווה בדיאגרמת ארכיטקטורה עם הפניות לתיאור מפורט יותר של רכיבים קטנים יותר בעיצוב. בפועל, התיאור נדרש כדי לתאם ולאחד צוות גדול תחת חזון יחיד, הוא צריך להיות הפניה יציבה, ומתאר את כל חלקי התוכנה וכיצד הם פועלים.

מסמך SDD מכיל בדרך כלל את המידע הבא:

1. עיצוב נתונים (data design) - מתאר מבנים השוכנים בתוך התוכנה. תכונות ויחסים בין אובייקטי נתונים מכתיבים את הבחירה של מבני הנתונים.
2. ארכיטקטורת תוכנה - עיצוב ארכיטקטורה על ידי מאפייני זרימת מידע, ומיפויים למבנה התכנית.
3. עיצוב ממשק - מתאר ממשקים פנימיים וחיצוניים, כמו גם עיצוב ממשק אנוש (HMI או GUI).
4. עיצוב פרוצדורלי - מתאר קונספטים של מבני תוכנה באמצעות גרפים, טקסט, טבלאות וסימונים שונים.

IEEE 1016
---------

תקן IEEE 1016-2009, שכותרתו "*IEEE Standard for Information Technology—Systems Design—Software Design Descriptions*, הוא תקן של IEEE המפרט "את המידע הנדרש התוכן והארגון" של SDD אולם IEEE 1016 אינו מציין את המדיום של ה-SDD; הוא "ישים עבור מסדי נתונים אוטומטיים, שפות תיאור עיצוב, אך יכול לשמש עבור מסמכי נייר, ואמצעים אחרים של תיאור."

התיקון במסמך של 2009 (הגרסה הקודמת הייתה בשנת 2000) העלה אותו מרמת פרקטיקה מומלצת, לתקן מלא.

בעקבות המודל הקונספטואלי של IEEE 1016, מסמך SDD מאורגן בפירוט ויזואלי אחד או יותר. כל תיאור עיצוב עומד באחת מהגדרות "נקודת-מבט" המתוארות בתקן לשימוש:

* Context viewpoint
* Composition viewpoint
* Logical viewpoint
* Dependency viewpoint
* Information viewpoint
* Patterns use viewpoint
* Interface viewpoint
* Structure viewpoint
* Interaction viewpoint
* State dynamics viewpoint
* Algorithm viewpoint
* Resource viewpoint

בנוסף, משתמשים של התקן לא מוגבלים לנקודות מבט אלו, ויכולים להרחיב ולצור נוספות משלהם.

ראו גם
------

* SRS
* MIL-STD-498

קישורים חיצוניים
----------------

* אתר IEEE 1016

הערות שוליים
------------

1. ↑  *IEEE Standard for Information Technology — Systems Design — Software Design Descriptions*. IEEE. 2009-07-20. doi:10.1109/IEEESTD.2009.5167255. ISBN 978-0-7381-5925-6.
2. ↑  .IEEE 1016, *Abstract*.
3. ↑  IEEE 1016, *Abstract*.
4. ↑  IEEE 1016, Clause 5.
5. ↑  IEEE 1016, sub-clause 4.5.
בשורות לינדיספארן - אחד מספרי ספריית קוטון.
עותק בראשית קוטון כמעט והושמד כליל במסגרת השרפה בבית אשבורנהאם.
**ספריית קוטון** (באנגלית: **Cotton library**) או **הספרייה הקוטוניאנית** (באנגלית: **Cottonian library**) היא אוסף הספרים (הספרייה) שנאספו על ידי סר רוברט ברוס קוטון. 

ספריית קוטון כללה אוסף של ספרים, כתבי יד, מדליות ומטבעות שנאספו על ידי קוטון. רבים מספרים אלה היו ספרים שנכגנבו או נמכרו לאחר פיזור המנזרים על ידי הנרי השמיני. הספרייה היוותה את האוסף הגדול ביותר של ספרות אנגלית עתיקה וספרות אנגלית אמצעית - והייתה המקור באמצעותו שרדו עד ימינו יצירות מופת ידועות כמו "ביאוולף", השיר "פנינה" וכן בשורות לינדיספארן.

הספרייה שימשה כמקור לימוד ומחקר למלומדי תקופתו של קוטון ובהם פרנסיס בייקון, וולטר ראלי וג'יימס אשר. ריצ'רד ג'יימס שימש כספרן בספרייה זו.

עם הקמת הספרייה הבודליאנית חלק מהאוסף הועבר לספרייה זו. נכדו של קוטון, סר ג'ון קוטון, תרם את האוסף לעם הבריטי, והספרייה עברה לבית אסקס שברחוב הסטרנד ומאוחר יותר הועברה לבית אשבורנהאם. ב-23 באוקטובר 1731 פרצה במבנה שרפה וספרים רבים שהיו בספרייה אבדו (אף שחלק מהם הועתק קודם לכן, ולכן חלק מהיצירות שרדו).

כיום האוסף שמור בספרייה הבריטית.

שיטת המיון
----------

רוברט קוטון סידר וקיטלג את ספריו בהתאם לארון בו ניצב הספר - כאשר כל ארון נקרא על שם הפרוטומה של הקיסר הרומי שניצבה בפינת הקיר שלצידו היה הארון. כך לדוגמה שניים מכתבי היד הידועים ביותר שבספרייה מויינו: "קוטון ויטליוס א 15" (Cotton Vitellius A.xv) ו"קוטון נירון א 10" (Cotton Nero A.x) - הראשון - ביאוולף, ניצב בארון שמימין פסלו של הקיסר ויטליוס, והיה ספר מספר 15 במדף העליון, והשני - הפנינה היה הספר העשירי במדף העליון בארון שלצד פסלו של הקיסר נירון.

כיום הספרייה הבריטית ממשיכה להשתמש בשיטת המיון של קוטון לספריו.

קישורים חיצוניים
----------------

ויקישיתוף מדיה וקבצים בנושא **ספריית קוטון** בוויקישיתוף
* 

* אתר האינטרנט הרשמי של ספריית קוטון

* תיאורי השרפה בבית אשבורנהאם
**בילי יאקובה אואטרה** (בצרפתית: **Billy Yakuba Ouattara**; נולד ב-24 בינואר 1992) הוא כדורסלן גנאי-צרפתי המשחק בעמדת הקלע במונקו מהליגה הצרפתית והיורוליג.

קריירה מקצועית
--------------

אואטרה החל את הקריירה המקצועית שלו בצרפת במדי אלאן שאלון מליגת העל הצרפתית בשנת 2012, כשהיה בן 20. הוא שיחק עם הקבוצה במשך שתי עונות לפני שחתם על חוזה לשנה עם דניין-וולטייר מהליגה השנייה. באותה עונה הוא עזר לקבוצה להעפיל לגמר הליגה, שם הפסיד ליר-טולון. ב-24 ביולי 2015 חתם אואטרה במונקו, וחזר ל-Pro A. בעונתו השנייה במונקו, ב-2017, נבחר למשחק האולסטאר ועזר למונקו לזכות בגביע הליגה הצרפתית בכדורסל על חשבון אסוול ליון-וילרבאן.

ב-21 ביולי 2017 חתם אואטרה על חוזה דו כיווני בברוקלין נטס מה-NBA, והפך לשחקן יליד-החוץ הראשון שחותם על הסכם דו כיווני בליגה. על פי החוזה הוא היה אמור לחלק את זמנו בין ברוקלין לבין קבוצת ליגת הפיתוח שלה, לונג איילנד נטס. עם זאת, עקב פציעות במהלך השנה הוא מעולם לא שיחק במדי ברוקלין, ושיחק רק במשחק אחד בליגת הפיתוח. ב-17 בדצמבר 2017 נחתך אואטרה על ידי הנטס, אך ב-17 בינואר 2018 הוא נרכש מחדש על ידי לונג איילנד נטס.

ב-30 במרץ 2018 חתם אואטרה לשארית עונת 2017/18 במונקו.

ב-17 ביולי 2020 הוא חתם בריאל בטיס מליגת ה-ACB הספרדית.

ב-20 ביולי 2021 הוא חזר למונקו מליגת העל הצרפתית והיורוליג.

קריירה בנבחרת הלאומית
---------------------

בגלל חוסר הזמינות של נבחרת גאנה בכדורסל, הוא היה חבר בנבחרת צרפת, ושיחק במדיה במוקדמות טורנירי גביע העולם בכדורסל 2019, יורובאסקט 2022 וגביע העולם בכדורסל 2023.

קישורים חיצוניים
----------------

* פרופיל, באתר Basketball-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  "BeBasket".
2. ↑  "Nets sign Yakuba Ouattara to two-way contract". *ברוקלין נטס*. 21 ביולי 2017. נבדק ב-21 ביולי 2017. `{{cite news}}`:  (עזרה)
3. ↑  "Brooklyn Nets Waive Yakuba Ouattara". *NBA*. 17 בדצמבר 2017. נבדק ב-18 בדצמבר 2017. `{{cite web}}`:  (עזרה)
4. ↑  "Yakuba Ouattara Rejoins Long Island Nets". *NBA*. 17 בינואר 2018. נבדק ב-17 בינואר 2018. `{{cite news}}`:  (עזרה)
5. ↑  "Yakuba Ouattara signe pour la fin de saison à Monaco" (בצרפתית). ל'אקיפ. 30 במרץ 2018. נבדק ב-31 במרץ 2018. `{{cite web}}`:  (עזרה)
6. ↑  "Yakuba Ouattara signs with Coosur Real Betis". *ספורטנדו* (באנגלית). 17 ביולי 2020. נבדק ב-17 ביולי 2020. `{{cite news}}`:  (עזרה)
7. ↑  "YAKUBA OUATTARA REVIENT À LA MAISON". *מונקו* (בצרפתית). 20 ביולי 2021. נבדק ב-21 ביולי 2021. `{{cite web}}`:  (עזרה)
8. ↑  Yakuba Ouattara - Player Profile, פיב"א (באנגלית)
תחריט המתאר את בניין הספרייה מתוך ספרו של צ'ארלס נייט: "Old England: A Pictorial Museum" משנת 1845.
**ספריית פיפס** (באנגלית: **Pepys Library**) היא ספרייה הממוקמת במכללת מודלן באוניברסיטת קיימברידג' בעיר קיימברידג' שבאנגליה. הספרייה ממוקמת בקומה הראשונה של בניין ייעודי הנקרא על שמה "בניין פיפס".

מקורה של הספרייה באוספיו של סמיואל פיפס, אשר הוריש אותם למכללה בצוואתו משנת 1703.

בצוואתו הורה פיפס כי אוספו בן 3,000 הספרים ישמר בארונות שהוכנו עבורו (ואשר פיפס הוריש למכללה), וכי לא יוספו ספרים לאוסף ולא יגרעו ממנו. עוד הורה פיפס בצוואתו כיצד יסודרו הספרים בספרייה.

האוספים כוללים את יומניו של פיפס המפרטים את חוויותיו מהמגפה הגדולה ומהשרפה הגדולה של לונדון, וכן תרשימי ספינות הצי המלכותי שנאספו על ידו בעת שהיה שר הימיה, ועותק מקורי של ספרו של אייזק ניוטון - "היסודות המתמטיים של פילוסופיית הטבע" אשר יצא לאור בעת שפיפס היה נשיא החברה המלכותית.

מבנה הספרייה
------------

מבנה הספרייה תוכנן ככל הנראה לפני שנת 1640 אולם הושלם בשנת 1700. תוכנית המבנה המקורית הייתה צנועה יותר, אולם עברה שינויים על ידי האדריכל רוברט הוק בשנת 1677. המבנה הוקם בסיוע תרומות של פרופסור ג'ייס דופורט, אשר הוריש את ספריו במותו בשנת 1679 למכללה. ספרים אלה הוחזקו במבנה עד שנת 1834.

פיפס תרם מספר פעמים למימון הבנייה, אולם באותה עת טרם הביע את תוכניתו לתרום את ספרייתו למכללה. רק בצוואתו משנת 1703, אשר הוקראה לאחר מותו, התגלה רצונו לתרום את הספרים. 

שינוי התוכנית בא לידי ביטוי בהבדל בין חזית המבנה לחלקו האחורי. בעוד שחלקו האחורי של המבנה בנוי בסגנון יעקבני כפרי, חזית המבנה בנויה בסגנון נאו קלאסי.

על חזית המבנה כתובת משנת 1724: 'Bibliotheca Pepysiana 1724' (בלטינית: ספריית פיפס) המציינת את מועד הגעת ספרייתו של פיפס למבנה. מעל הכתובת שלט האצולה של פיפס והמוטו שלו: Mens cujusque is est quisque. משני צידי הכתובת שני שלטי אבירים של תורמים אחרים של המכללה (אשר לא תרמו לבניית המבנה): סר כריסטופר רן (משמאל הכתובת) ופיטר פקארד (מימין).

קישורים חיצוניים
----------------

ויקישיתוף מדיה וקבצים בנושא **ספריית פיפס** בוויקישיתוף
* 

* אתר האינטרנט הרשמי של ספריית פיפס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266310605171
* ISNI: 0000 0001 0398 8796
* LCCN: n85027812
* VIAF: 155446951
* WorldCat: lccn-n85027812

 |
יארד מוצג לצד רגל, 6 אינצ'ים ו-3 אינצ'ים
**יארד** (באנגלית Yard; בראשי תיבות yd) היא יחידת מידה לאורך הנהוגה בארצות הברית ובמדינות נוספות. יארד אחד שווה באורכו לשלוש רגל, ל-36 אינצ'ים או ל-91.44 סנטימטרים. 

בעבר, ערכו של היארד היה מעט שונה אך משנת 1959 הוחלט שערכו יעוגל ל-0.9144 מטרים. ארצות הברית, בריטניה, אוסטרליה, ניו זילנד ודרום אפריקה הסכימו לאמץ פשרה זו שהוצעה על ידי קנדה.

שימוש כיום
----------

ביארד נעשה שימוש במדינות שלא אימצו את השיטה המטרית להבדיל ממרבית מדינות אירופה או אסיה. מדידה ביארדים נעשית בעיקר כדי למדוד אורך של חלקות אדמה או מגרשים. איגודי ספורט שונים בארצות הברית ובבריטניה עושים בו שימוש רב, דוגמת איגודי כדורגל, קריקט וכן מועדוני גולף שונים.

בנוסף נעשה שימוש ביארד למדידת שטח (יארד רבוע) וגם נפח (יארד מעוקב). נהוג לציין את המילה יארד ברבים עבור מידות אלה, כאשר לא נעשה שימוש במילים רבוע או מעוקב שמושמטות. כך למשל על מערבל בטון קנדי או אמריקאי יהיה כתוב שתכולתו היא 11 יארדים (רבועים) או 1.5 יארדים (מעוקבים).

בצדי דרכים, מופיעים שלטי הנחיה ביארדים למרחקים הקצרים ממייל בארצות הברית ובבריטניה.

המרות נוספות
------------

* יארד אחד הוא 0.9144 מטרים.
* מייל בינלאומי הוא 1,760 יארדים, או 1,609.344 מטרים.
* 2 יארדים שקולים לפאתום אחד.
* רבע יארד נקרא ספאן (Span).
* מטר אחד הוא 1.09361 יארד.
* מייל ימי אחד הוא 2,025.37 יארד.

קישורים חיצוניים
----------------

ויקישיתוף מדיה וקבצים בנושא **יארד** בוויקישיתוף
* יארד, באתר אנציקלופדיה בריטניקה (באנגלית)
**מקדם קצבה** הוא ערך המבטא את היחס בין הצבירה ההונית בתוכנית פנסיונית, והקצבה הצפויה להיות משולמת בגינה.

קביעת מקדם הקצבה - תקציר אקטוארי
--------------------------------

כאשר באים לקבוע את מקדם הקצבה ניתן להתעלם מגובה הצבירה ככלל ניתן להניח שאדם מפריש קצת יותר משתי משכורות שנתיות בשנת שירות.

הצבירה של העמית נגזרת מהפרשות (בעשרים שנות שרות כ-40 משכורות חודשיות) וקצב גידול שנקבע לפי מקדם התשואה האישי במוצרי קרן תשואה משיעור השתתפות ברווחים במוצרים ישנים יותר או אג"ח מיועדות של ממשלת ישראל.

הנתון הרלוונטי לחישוב מקדם הצבירה הוא תוחלת החיים הצפויה

תוחלת החיים הצפויה מכתיבה את מקדם הקצבה וכך ניתן לחשב מקדם קצבה כללי לפי לוחות התמותה הכלליים כמו כן וניתן לחשב מקדם קצבה אישי לפי תנאים אישיים שמתקיימים אצל העמית

תוצאת החישוב היא מספר תקופות התשלום הצפויות לאדם עד יום מותו.

היסטוריה ואבולוציה
------------------

מקדם קצבה מובטח הוא מאפיין של תוכנית פנסיונית שקיים אך ורק בביטוחי מנהלים. בקרנות הפנסיה הישנות ובתוכניות הפנסיה התקציבית, חישוב הקצבה החודשית הצפויה לעמית הפורש היה ללא קשר להפרשה החודשית או לצבירה כלשהי. קרנות הפנסיה הישנות חישבו את הקצבה החודשית לפי מספר שנות שירות.

עד שנת 2013 חברות הביטוח מכרו תוכניות ביטוח מנהלים עם מקדם קצבה כללי מובטח ומשנת 2013 בגין תיקון 3 מקדם הקצבה נקבע בעת הפרישה

עם השנים הושפע מקדם הקצבה הכללי בעיקר משני גורמים:

1. גיל פרישה, ככל שגיל הפרישה גבוה יותר קטנה תקופת התשלום הצפויה, ובהתאם קטן מקדם הקצבה. 

2. גיל תמותה, ככל שגיל התמותה גבוה יותר גדלה תקופת התשלום הצפויה, ובהתאם גדל מקדם הקצבה.

תוחלת החיים העולה, משמעותית מאוד לחישוב מקדם הקצבה: עד שנות ה-90 הוצע מקדם קצבה של 144 למצטרפים חדשים לביטוחי המנהלים, בשנות ה-90 עלה המקדם בהדרגה מ-153 עד ל-166. בשנות ה-2000 גדל מקדם הקצבה ל-200 ויותר על מנת להתאים לתוחלת החיים המודרנית.

מקדם קצבה בתוכניות שנפתחו אחרי ינואר 2013
-----------------------------------------

בינואר 2013 הופסקה מכירת תוכניות ביטוח מנהלים עם מקדם קצבה ידוע מראש. בפוליסות אלו נקבע מקדם הקצבה בסמוך ליום הפרישה ויכול, תאורטית, לכלול בתוכו את תוחלת החיים הצפויה לפורש עצמו.

מה צופן העתיד
-------------

כיוון התפתחות עתידי הוא המעבר למבנה של אנונה (משיכה לשיעורין). בפורמט כזה של פנסיה החוסך בוחר בעצמו את סכום הקצבה המבוקש בכפוף לפנסיית מינימום (תיקוני 2008). בצורה כזו ניתן יהיה להכניס שיקולים נוספים כגון תוחלת חיים צפויה, חוסך הצופה תוחלת חיים נמוכה יוכל למשוך יותר קצבה חודשית מאשר אדם שצופה תוחלת חיים ארוכה. שינוי כזה גם ישנה את מבנה המיסוי על קצבאות והמס המשולם על הקצבה יחושב כמס רווח הון ולא כמס הכנסה פירותי.

ראו גם
------

* ביטוח מנהלים
* אנונה
* פנסיה תקציבית

קישורים חיצוניים
----------------

* לוחות תמותה - 1995 - 1999, באתר הלשכה המרכזית לסטטיסטיקה
**קרדונטיה** (שם מדעי: ***Carodnia***) הוא סוג יונק נכחד ממשפחת הקרדוניים, שבסדרת הקסנונולטיים, אשר התקיים בתחילת האאוקן של אמריקה הדרומית לפני 53 עד 48.6 מיליון שנה מזמננו. יונק זה השתייך לקבוצת המרידיונגולטיים, אשר מילאו את הגומחה האקלוגית של הפרסתנים באמריקה הדרומית. הסוג נחקר ב-1935 וכלל 4 מינים שהתגלו בממצאים בברזיל, ארגנטינה ובפרו, עם שלדים בשלמות משתנה.

הקרדונטיה היה מהיונקים הגדולים ביותר במהלך האאוקן באמריקה הדרומית, גדול פי עשרה משאר החיות באזור. הוא הגיע לאורך של מטר וחצי, הגיע לגובה 80 עד 100 סנטימטרים ולמשקל של 150 קילוגרם, דומה בגודלו לטפיר מודרני. הלסתות שלו היו גדולות ובתוכם ניבים ושיני לחיים גדולות שהזכירו את ניביו של היואינטתריום וקרוביו מהסדרה דינוצרטים. עם זאת הוא היה חסר את קרניהם המוזרות של בני הסדרה. הוא היה אוכל עשב מגושם בעל שיניים טוחנות בגדלים משתנים. ככל הנראה ניזון מעלי עצים.

בעבר הוא נחשב לקרובם של הפירותראים, דמויי-הפילים אך מבנה השיניים של האחרונים היה עבה יותר. כמו כן החשיבו אותו בעבר לקרובו של הקוריפודון מאמריקה הצפונית, אך גם מבנה שיניו שונה.

הקרדונטיה נכחד עם סיום האאוקן ותחילת האוליגוקן היבש והקריר יותר.

קישורים חיצוניים
----------------

ויקישיתוף מדיה וקבצים בנושא **קרדונטיה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**ספריית פרנקל** הייתה ספרייה עשירה וידועה בעולם של יודאיקה, כתבי יד יהודיים וספרים מראשית ימי הדפוס בווינה שבאוסטריה. הספרייה, שהייתה שייכת לרב דוד פרנקל ונוהלה על ידו, הוחרמה על ידי הנאצים ב-1938 ומאז לא נודעו עקבותיה.

היסטוריה
--------

במשך תקופה של כ-40 שנה, מתחילת המאה ה-20, תרו דוד פרנקל ובני משפחתו אחרי ספרים יהודיים עתיקים. הם נסעו לאיטליה, רוסיה, מצרים, סוריה, ארץ ישראל, אפגניסטן, עיראק, ותוניסיה וקנו ספרים נדירים, כתבי יד וטקסטים שונים ומכרו אותם לספריות ידועות כגון הספריות של אוניברסיטת אוקספורד, אוניברסיטת קיימברידג', אוניברסיטת הרווארד ואוניברסיטת ייל. חלק מהספרים, בהם ספרים מהמאה ה-15 נותרו בספרייה בווינה, לרבות כתב יד, יחיד במינו, של הרמב"ם.

ב-2 במאי 1938 הגיע אדולף אייכמן לספרייה והודיע למשפחה כי כל הספרייה מוחרמת. הגסטפו הכניס את תוכן הספרייה ל-56 ארגזי ענק והעביר אותם למקום בלתי ידוע. למרות חיפושים אינטנסיביים מאז תום מלחמת העולם השנייה לא נודע מה עלה בגורל הספרים.

נכדתו של דוד פרנקל, פולה פרנקל, לימים הרבנית פולה ריבקין אשתו של הרב הראשי של סנט לואיס שלום ריבקין, ניצלה מהשואה כשהועברה לבריטניה במסגרת הקינדר-טרנספורט. היא התמידה בחיפושים ולפני כמה שנים הצביעו החיפושים על הארכיון הלאומי במוסקבה כיעד אפשרי אליו הועברו הספרים. נשיא רוסיה ולדימיר פוטין הבטיח בביקורו באוסטריה כי רוסיה תחזיר לאוסטריה כל רכוש אוסטרי הנמצא ברשותה. צוות אוסטרי נשלח למוזיאון במוסקבה, אך העלה חרס בחיפושיו אחר הספרים. ואולם, הצוות מצא בארכיון קטלוגים שנתיים והתכתבויות על הספרים בספרייה, מהם ניתן ללמוד על תכולתה העשירה.

ראו גם
------

* ספריית שטראשון

לקריאה נוספת
------------

* Evelyn Adunka, The Robbery of the Books
* הרבנית פולה ריבקין, נכדתו של דוד פרנקל, St. Louis Jewish Light,‏ 25 במרץ 2009
שלט האצולה של יאקופו טייפולו.
ארונם של יאקופו ולורנצו טייפולו.
**יאקופו טייפולו** (באיטלקית: **Jacopo Tiepolo** ; נפטר ב-19 ביולי 1249) היה הדוכס ה-43 של ונציה. יאקופו טייפולו כיהן כדוג'ה מה-6 במרץ 1229 ועד ה-2 במאי 1249.

חייו
----

קודם לכהונתו כדוג'ה כיהן יאקופו בין השנים 1218–1220 כדוכס כרתים ולאחר מכן כפודסטה של קונסטנטינופול בין השנים 1224–1227.

בעת הבחירות לתפקיד הדוג'ה, היה שוויון בין מספר הקולות שקיבל טייפולו לבין מספר הקולות שקיבל יריבו מארינו דאנדולו - כל אחד קיבל 20 קולות, והבחירה ביניהן הייתה באמצעות הגרלה. בחירה זו החלה את הריב בין משפחת טייפולו - משפחה אריסטוקרטית ותיקה, ומשפחת דאנדולו - משפחה שנחשבה "מתעשרת חדשה" באותה עת - ריב שנמשך מספר דורות.

על אף ביקורו של קיסר האימפריה הרומית הקדושה, פרידריך השני בוונציה בשנת 1233, הורעו היחסים בין ונציה לבין האימפריה, ובשנת 1239 הצטרפה ונציה לליגה הלומברדית, ונלחמה כנגד אצלינו דה רומאנו השלישי, בן בריתו של הקיסר. באחד הקרבות נהרג בנו של הדוג'ה, פייטרו טייפולו.

בשנת 1242 הסתיימה הקודיפיקציה של החוק האזרחי בוונציה - שהחלה בתקופת שלטונו של אנריקו דאנדולו, ובשנות ה-40 של המאה ה-13 החלו בבניית הכנסיות סנטי ג'ובאני אי פאולו ובזיליקת סנטה מריה גלוריוזה דיי פרארי.

בשנת 1249 ויתר טייפולו על כיסאו ונפטר מספר חודשים לאחר מכן. הוא נקבר בכנסיית סנטי ג'ובאני אי פאולו.

לימים, בנו של יאקופו טייפולו - לורנצו טייפולו כיהן כדוג'ה.

קישורים חיצוניים
----------------

ויקישיתוף מדיה וקבצים בנושא **יאקופו טייפולו** בוויקישיתוף
* יאקופו טייפולו, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1031938583
* ISNI: 0000 0000 3329 2944
* LCCN: n99270217
* VIAF: 36252187
* WorldCat: lccn-n99270217

 |
**רודריגו חוסה רמון דה חסוס קראסו אודיו** (בספרדית: **Rodrigo José Ramón Francisco de Jesús Carazo Odio**;‏ 27 בדצמבר 1926 - 9 בדצמבר 2009) היה נשיא קוסטה ריקה בשנים 1978–1982.

קראסו נולד בקרטגו. לפני שנבחר לנשיא הוא היה המנהל של הבנק המרכזי והמנהל הכללי של "רסופה" - עסקי זיקוק הנפט של קוסטה ריקה.
במהלך כהונתו ולאחר מכן הוא מילא תפקיד מרכזי בהקמתה של "האוניברסיטה לשלום", מוסד חינוכי אשר מציע תוכניות לתואר שני בלימודי שלום ופיתוח. ממשלתו גם התרכזה וקידמה את התעשיית הפטרוכימית במדינה ואף החלה בחפירות ליד רכס ההרים "קורדיירה דה טלמאנקה" בחיפוש אחר נפט. ממשלת קראסו גם הסדירה חפירות של זהב בדרום המדינה.
בחזית המדינית קראסו נאלץ להתמודד עם השינויים הקיצוניים שניקרגואה השכנה עברה. בתקופת נשיאותו של קראסו בקוסטה ריקה, ניקרגואה הייתה תחת שליטתו הרודני של אנסטסיו סומוסה דביילה אשר שלט במדינה שנים רבות, וקוסטה ריקה תמיד התנגדה לשלטונו. כשנוסדה התנועה הסנדיניסטית בסוף שנות ה-70, ניקרגואה התמודדה עם תסיסה אזרחית ועימותים מזוינים קטנים. ממשלתו של קראסו התנגדה בכל הכוח לסומוסה, ונתנה את תמיכתה למורדים הסנדיניסטים.

קישורים חיצוניים
----------------

ויקישיתוף מדיה וקבצים בנושא **רודריגו קראסו אודיו** בוויקישיתוף
* רודריגו קראסו אודיו, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**דניאל אודובר קירוס** |  **נשיא קוסטה ריקה**
1978–1982 | **הבא**:**לואיס אלברטו מונגה** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb129420516 (data)
* GND: 119041200
* ISNI: 0000 0001 1480 5350
* LCCN: n85055277
* NARA: 10568491
* SELIBR: 181035
* SNAC: w6xh30vq
* VIAF: 117584598
* WorldCat: lccn-n85055277

 |
**מקדונלד מאריגה וניאמה** (באנגלית: **McDonald Mariga Wanyama (מידע • עזרה)**; נולד ב-4 באפריל 1987) הוא כדורגלן עבר קנייתי ששיחק בעמדת הקשר האחורי.

קריירת מועדונים
---------------

מאריגה התחיל את הקריירה שלו במחלקות נוער מקומיות בקניה. בשנת 2005 הצטרף לאנקופינג מהליגה השלישית בשוודיה. בסיום העונה חתם בהלסינגבורג בה הפך לחלק בלתי נפרד מהסגל וקבוצתו הציבה תג מחיר של 2.7 מיליון אירו.

באוגוסט 2007 חתם בפארמה ל-4 שנים האיטלקית תמורת 2 מיליון אירו, כאשר 5 מיליון הועברו לאנקופינג, קבוצתו הראשונה של מאריגה. בעונת 2007/2008 לא זכה לדקות משחק רבות, אך עונה לאחר מכן שיחק 34 משחקים בליגה והבקיע 3 שערים ועזר לקבוצתו לעלות לסרייה א' לאחר היעדרות של שנה אחת. בינואר 2010 חתם במנצ'סטר סיטי אך הצליח להשיג רישיון עבודה רק לאחר סיום מועד חלון העברות באנגליה.

ב-1 בפברואר 2010 חתם באינטר מילאנו תמורת 5 מיליון אירו. את הופעת הבכורה שלו באינטר הוא ערך בחצי גמר קופה איטליה נגד סמפדוריה בו ניצחה אינטר 0-1. ב-16 במרץ 2010 נכנס כמחליף ברבע גמר ליגת האלופות נגד צ'לסי ובכך הפך לשחקן הקנייתי הראשון שרושם דקות משחק במפעל, ובסיום העונה זכה עם הקבוצה במפעל. בקיץ 2011 הושאל לריאל סוסיאדד הספרדית. בינואר 2012 חזר לאינטר אך לא היה בתוכניות של המועדון והושאל לפארמה. ב-11 באפריל 2012 נפצע במשחק ליגה נגד נובארה וגמר את העונה.

במאי 2014 שוחרר מאינטר, וכעבור 4 חודשים חתם רשמית בפארמה.

בסוף עונת 2017/2018 פרש ממשחק פעיל.

קריירה בינלאומית
----------------

בשנת 2004 ערך את הופעת הבכורה שלו בסגל נבחרת קניה כאשר הוא רק בן 17. ב-25 במרץ 2007 הבקיע את שער הבכורה שלו בנבחרת נגד סווזילנד.

תארים
-----

אינטר
* אליפות איטליה: 2009/2010
* קופה איטליה: 2010, 2011
* ליגת האלופות: 2009/2010
* הסופר קאפ האיטלקי: 2010
* אליפות העולם לקבוצות: 2010

קישורים חיצוניים
----------------

ויקישיתוף מדיה וקבצים בנושא **מקדונלד מאריגה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**קריסטן ג'וראס** (באנגלית: **Kristen Juras**; נולדה ב-16 באוקטובר 1966) היא פוליטיקאית ומשפטנית אמריקאית, המכהנת כסגנית מושל מונטנה מאז ינואר 2021. היא חברת המפלגה הרפובליקנית.

ביוגרפיה
--------

ג'וראס גדלה בחווה חקלאית בבעלות משפחתה בסמוך לעיר קונראד שבמונטנה. בשנת 1973 השלימה את לימודיה התיכוניים בתיכון העירוני של קונראד. ב-1977 קיבלה תואר ראשון מאוניברסיטת מונטנה, ובמהלך 1982 השלימה לימודי תואר שני במשפטים מבית הספר למשפטים של אוניברסיטת ג'ורג'יה.

ג'וראס עסקה בעריכת דין פרטית בג'ורג'יה ובאוקלהומה סיטי בטרם שבה אל מונטנה ב-1988. היא עבדה כמרצה מן החוץ בבית הספר למשפטים ע"ש אלכסנדר בלווט השלישי של אוניברסיטת מונטנה. בבחירות 2016 התמודדה ג'וראס על מושב בבית המשפט העליון של מונטנה, כאשר התפנה בידי פטרישיה או'בריאן קוטר. אמנם היא העפילה לבחירות הכלליות, אך הפסידה לדירק סנדפור.

במרץ 2020, בחר גרג ג'יאנפורטה, נציגה היחיד של מונטנה בבית הנבחרים של ארצות הברית, בג'וראס כעמיתתו למירוץ לקראת בחירות 2020. הם זכו במועמדות המפלגה הרפובליקנית לאחר הבחירות המקדימות, והתמודדו מול סגן המושל המכהן מייק קוני וחברת בית הנבחרים המדינתי קייסי שריינר בבחירות הכלליות בנובמבר. ג'יאנפורטה וג'וראס זכו בבחירות, והושבעו לתפקידיהם ב-4 בינואר 2021.

קישורים חיצוניים
----------------

ויקישיתוף מדיה וקבצים בנושא **קריסטן ג'וראס** בוויקישיתוף
* קריסטן ג'וראס, ברשת החברתית פייסבוק

הערות שוליים
------------

1. ↑  Supreme court candidates’ experience varied, באתר valleyjournal.net‏, 12 באוקטובר 2016 (באנגלית)
2. ↑  AP‏, Sandefur Elected Montana's Next Supreme Court Justice, באתר Montana Public Radio‏, 9 בנובמבר 2016 (באנגלית)
3. ↑  סיבורן לארסון, Gianforte, 1st GOP governor in 16 years, sworn in, באתר Helena Independent Record‏, 4 בינואר 2021 (באנגלית)
**כרמן שרה גרסיה סאנץ** (בספרדית: **Carmen Sarahí**; ‏29 ביוני 1981) היא זמרת, שחקנית ודוגמנית מקסיקנית.

קריירה
------

כרמן סאנאי נולדה בנואבו לארדו, טמאוליפס, מקסיקו. היא בוגרת המרכז לחינוך לאמנויות טלוויסה. השתתפה באופרות סבון כמו רובי, רבלדה, מוג'ר דה מדרה, פלאברה דה מוג'ר, ני קונטיגו ני חטא טי, אל ג'ורמנטו (טלמונדו), ותוכניות טלוויזיה, כגון SOS: סקס וסודות אחרים, קומו דיצ'ו, לה רוזה דה גואדלופה ו-עשרות שנים, שם הייתה חלק מהקבוצה המוזיקלית Decadance. היא הייתה חלק מקבוצת גוזמן בתוכנית לה ווז (מקסיקו) בה השתתף בעונה השלישית, והגיע לנוקאאוטים שם הובס על ידי קרולינה רוס.

סאמרי הקליט קולות לסרטים ולקריקטורות. היצירה הידועה ביותר - בסרטי אנימציה דיסני, שם היא דיבבה את אלזה בסרט "לשבור את הקרח". היא ביצעה את הגרסה הספרדית הלטינית של השיר "Let It Go" (ליברה סויה) מתוך הסרט "לשבור את הקרח" ושל השיר "אל הלא נודע" (Mucho más allá) מהסרט "לשבור את הקרח 2".

ב-9 בפברואר 2020 נקראה כרמן סאנאי להצטרף לאדינה מנזל, אורורה ועוד שמונה מהדובבים הבינלאומיים של אלזה כדי לבצע את השיר "אל הלא נודע" במהלך טקס פרסי האוסקר ה-92. כל מבצע בינלאומי שר שורה אחת של השיר בשפה אחרת: מריה לוסיה הייברג רוזנברג בדנית, וילמיין ורקייק בגרמנית, טאקאקו מטסו ביפנית, כרמן סאראי בספרדית אמריקה הלטינית, ליסה סטוקה בנורווגית, קאסיה לאסקה בפולנית, אנה בוטולינה ברוסית, גיזלה בספרדית אירופית וגאם וויצ'יאני בתאילנדית. ב -4 בינואר 2018 *"Never Enough"*. קונצרט בשנת 2018 ב תל אביב, ישראל.

קישורים חיצוניים
----------------

* כרמן שרהי, ברשת החברתית פייסבוק
* כרמן שרהי, באתר MusicBrainz (באנגלית)
* כרמן שרהי, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 26be1d38-60f8-4bb4-9f6a-8c8ec649d5c5

 |
**לוצ'ו פונטנה** (באיטלקית: **Lucio Fontana**; ‏19 בפברואר 1899 – 7 בספטמבר 1968) היה צייר, פסל ותאורטיקן איטלקי. הוא מוכר בזכות סגנון הספטיאליזם (אנ'), שהוא נחשב למייסדו ובזכות קשריו לקבוצת הארטה פוברה.

ביוגרפיה
--------

לוצ'ו נולד ברוסאריו שבסנטה-פה שבארגנטינה להורים איטלקים. אביו, לואיג'י, היה פסל, צייר וארכיטקט. לוצ'ו בילה את ילדותו במילאנו שבאיטליה, אולם חזר לארגנטינה בשנת 1905, שם התגורר עד שנת 1922. בנעוריו החל לעזור לאביו בפיסול ואחר כך החל לפסל בעצמו. בשנת 1926 השתתף לראשונה בתערוכה בארגנטינה. בין השנים 1928 ל-1930 למד ב-Accademia di Brera שבמילאנו. הוא למד שם אצל הפסל אדולפו ווילדט (Adolfo Wildt), והוא הושפע ממנו רבות. במהלך מלחמת העולם השנייה חזר לארגנטינה והקים שם בית ספר לאמנות בשם Academia Altamira יחד עם כמה מחבריו. בשנת 1948 חזר לאיטליה.

הציג בביאנלה לאמנות בסאו פאולו ובביאנלה של ונציה. לאחר מותו נערכו רטרו-פרספקטיבות לעבודותיו על ידי אוסף פגי גוגנהיים, במרכז ז'ורז' פומפידו,

קישורים חיצוניים
----------------

ויקישיתוף מדיה וקבצים בנושא **לוצ'ו פונטנה** בוויקישיתוף
* דף המוקדש לעבודותיו באתר המוזיאון לאמנות מודרנית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007506284205171
* BIBSYS: 90286390
* BNE: XX1156156
* BnF: cb12255231v (data)
* CANTIC: a12258787
* CiNii: DA02266734
* GND: 11869216X
* ICCU: CFIV014512
* ISNI: 0000 0000 8108 3637
* KulturNav: 45f08436-60bc-4a18-ba66-cf7c14ed3221
* LCCN: n50023910
* LNB: 000200779
* MusicBrainz: 13e9e591-6b8d-45ad-9706-d8409a94433f
* NDL: 00466586
* NGV: 962
* NKC: js20060714001
* NLA: 35803114
* NLP: A19209289
* NSK: 000171007
* NTA: 068692749
* RERO: 02-A003252067
* RKD: 28536
* SELIBR: 187146
* SNAC: w6cz4m19
* SUDOC: 02889071X
* Trove: 1094366
* ULAN: 500031629
* VcBA: 495/149018
* VIAF: 29590895
* WorldCat: lccn-n50023910

 |
**רודריגו אלחנדרו גולדברג מיירסחבסקי** (בספרדית: **Rodrigo Alejandro Goldberg Mierzejewski**; נולד ב-9 באוגוסט 1971) הוא כדורגלן עבר צ'יליאני ששיחק בעמדת החלוץ.

קריירה
------

גולדברג גדל באוניברסידד דה צ'ילה, קבוצת צ'יליאנית מובילה מעיר הבירה, סנטיאגו דה צ'ילה. בשנת 1989 עלה לקבוצת הבוגרים של המועדון ושיחק במדיה עד לשנת 1997, למעט בשנים 1992–1993 שבהן נדד ליריבה העירונית, סנטיאגו וונדררס.

בשנת 1997 הגיע לישראל וחתם בקבוצת מכבי תל אביב תחת המאמן אברהם גרנט. גולדברג כבש חמישה שערים בחצי עונה אך איכזב, הושאל לאוניברסידד קתוליקה ונפצע במהרה.

בשנת 2000, עם תום חוזהו הקודם ולאחר שחזר מהפציעה הקשה, שב גולדברג לקדנציה שנייה במכבי תל אביב, והפך לאחד השחקנים המובילים בקבוצה לאחר שהחליף בהרכב את פרנץ הורבאט שנפצע.

גולדברג ציין את החזרה המחודשת שלו למדים הצהובים עם שער בדרבי נגד הפועל תל אביב שהחל חצי עונה מוצלחת בה כבש שמונה שערים. בין השאר הוא כבש צמד בניצחון 0–7 על בית"ר ירושלים בליגה, אך השער החשוב הגיע בגמר גביע המדינה נגד מכבי פתח תקווה. גולדברג כבש את השער הראשון בניצחון 0–3 וחגג תואר ראשון במדי הקבוצה.

בעונת 2001/2002 כבש גולדברג 19 שערים ב-46 משחקים בכל המסגרות, מתוכם 12 בליגה, 5 בגביע המדינה ו-2 בגביע אופ"א. מכבי תל אביב סיימה את העונה עם גביע שני ברציפות כאשר לגולדברג היה חלק משמעותי בזכייה, עם שלושער בניצחון 0–6 ברבע הגמר נגד עירוני קריית שמונה, וצמד בניצחון 1–5 בחצי הגמר נגד הפועל פתח תקווה.

בעונת 2002/2003 כבש גולדברג תשעה שערי ליגה, כאשר החשוב מכולם הגיע מול כ-38 אלף צופים באצטדיון רמת גן שהגיעו לחזות בדרבי התל אביבי בתחילת חודש מרץ. שער בודד של גולדברג בדקה ה-22 הכריע את המאבק בין שתיים מהמתחרות העיקריות לתואר האליפות. השער הזה התברר כאחד השערים החשובים ביותר באותה עונה, שכן בסיומה חגגו הצהובים אליפות דרמטית שהוכרעה במחזור הסיום על הפרש שערים.

באוגוסט 2003 הודיע גולדברג על פרישה זמנית מכדורגל מקצועני לאחר שנכשל בניסיונות ההתאוששות מפציעותיו הרבות. בשנת 2005 הצטרף לסנטיאגו מורנינג, הקבוצה הרביעית שבמדיה שיחק מעיר הבירה של מולדתו, לאחר שזו עלתה לליגה הבכירה, ופרש כשנה לאחר מכן.

גולדברג רשם 13 הופעות במדי נבחרת צ'ילה בשנים 1995–1997, שבהן כבש ארבעה שערים.

תארים
-----

מכבי תל אביב
* אליפות (1): 2002/2003
* גביע המדינה (2): 2000/2001, 2001/2002

קישורים חיצוניים
----------------

ויקישיתוף מדיה וקבצים בנושא **רודריגו גולדברג** בוויקישיתוף

* פרופיל, באתר Transfermarkt
* פרופיל, באתר Soccerway
* עמוד השחקן באתר הרשמי של מכבי תל אביב
* משה גוזגל, רודריגו גולדברג: אגדה צ'יליאנית, באתר ynet, 23 במאי 2001
* אסף שמש, "מועדון שחקני העבר - הכובש מצ'ילה: יום הולדת שמח לרודריגו גולדברג", באתר הרשמי של מכבי תל אביב, 9 באוגוסט 2016
* עמית פרייהייטר, "מועדון שחקני העבר - 20 שנה לבכורה של גולדברג במכבי", באתר הרשמי של מכבי תל אביב, 9 באוגוסט 2017
**כרצבוס** (שם מדעי: *Cheracebus*; מילולית: "טיטי האלמנה, עקב צבע הפנים והידיים השחורים, המזכירים לבוש אלמנה") הוא סוג של קופים ממשפחת הצבוסיים וקבוצת הטיטים שתוארו ב-2016 שהתפצלו מהסוג קליצבוס (*Callicebus*). קופים אלה חיים לאורך יערות הגשם של צפון-מערב אמריקה הדרומית בחופת הצמרות והם אוכלי כל. צבע פרוותם לרוב שחורה והם גדולים יחסית לקופי טיטי.

מיני הסוג קליצבוס פוצלו לסוג זה לאחר בדיקות גנטיות וטקסונומיות שנערכו בידי מספר חוקרים ובראשם ההגנטיקאית הייזל ביירן, כשהסוג הראשי טיטי פוצל לשני סוגים קרובים: כרצבוס ופלקטורוצבוס.

מינים
-----

* טיטי שטני (*Cheracebus lucifer*)
* טיטי שחור (*Cheracebus lugens*)
* טיטי שחור-יד קולומביאני (*Cheracebus medemi*)
* טיטי ריו פורוס (*Cheracebus purinus*) - לעיתים נחשב כתת-מין של טיטי הצווארון
* טיטי אדום-ראש (*Cheracebus regulus*)
* טיטי הצווארון (*Cheracebus torquatus*)

קישורים חיצוניים
----------------

ויקישיתוף מדיה וקבצים בנושא **כרצבוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |
**ז'אק דה ורט** (בפלמית: **Giaches de Wert**, ‏
1535 - 6 במאי 1596) היה מלחין פרנקו-פלמי, שחי ופעל באיטליה. הוא היה בשורה הראשונה של המלחינים, שפיתחו את סגנון המדריגל בשלהי הרנסאנס.

חייו
----

קרוב לוודאי שדה ורט נולד בעיר ורט, סמוך לאנטוורפן ועבר לחיות באיטליה עוד בילדותו. הוא היה נער מקהלה ב**קאפלה של מריה דה קרדונה** בנאפולי ואחר היה תלמידו של צ'יפריאנו דה רורה בחצר ד'אסטה בפרארה (בין 1550 ל-1555 בערך). בהמשך עבד לתקופות קצרות בחצרות של נובלארה, מנטובה ופארמה.

בשנת 1565 התקבל לשירותם של בני גונזגה במנטובה והיה למנצח מקהלה בקאפלה הדוכסית של סנטה ברברה, שם נשאר עד 1592. מחליפו היה ג'ובאני ג'אקומו גסטולדי.

חייו הפרטיים היו סוערים; אשתו עזבה אותו והוא ניהל פרשיית אהבים לא מוצלחת עם טארקואיניה מולצה, זמרת בחצר של פרארה.

מוזיקה והשפעה
-------------

דה ורט כתב יותר מ-230 מדריגלים ושאר יצירות חילוניות (שיצאו לאור ב-16 כרכים בין 1558 ל-1608), ויותר מ-150 יצירות שתיות (מוטטים, מזמורי תפילה וכן הלאה), אות ומופת לשליטתו באמנות הקונטרפונקט.

מבחינה סגנונית, המדריגלים שלו היו בין המתקדמים ביותר לתקופתם; בשנות ה-80' של המאה ה-16, היה אחד המובילים בפיתוח סגנון חדש, אקספרסיבי ורוגש, יחד עם לוצאסקו לוצאסקי ולוקה מארנציו, סגנון שהגיע לשיאו ביצירות מונטוורדי וג'זואלדו. דה ורט נוטה להשתמש במרקם הומופוני במדריגלים, אם כי לא באופן בלעדי; קטעי פוליפוניה המופיעים מדי פעם מכניסים רוח חיים, בניגוד שהם מציגים. ביצירותיו המאוחרות ביותר, בשנות ה-90' של המאה ה-16, החל לערוך ניסויים בסגנון הקונצ'רטאטו עם קבוצות של קולות בדיאלוג.

דה ורט ניצב בין צ'יפריאנו דה רורה וקלאודיו מונטוורדי, שעבד בפיקוחו במנטובה והושפע ממנו רבות.

דה ורט מת במנטובה.

לקריאה נוספת
------------

* "Giaches de Wert", in *The New Grove Dictionary of Music and Musicians*, ed. Stanley Sadie. 20 vol. London, Macmillan Publishers. 1980. מסת"ב 1-56159-174-2
* Gustave Reese, *Music in the Renaissance*. New York, W.W. Norton & Co. 1954. מסת"ב 0-393-09530-4

* Giaches de Wert **ז'אק דה ורט**, במילון גרוב למוזיקה ומוזיקאים, עורך סטנלי סיידי, כרך 20, לונדון, הוצאת מקמילן, 1980. מסת"ב 1-56159-174-2
* **גוסטב ריס**, Music in the Renaissance "מוזיקה ברנסאנס", ניו יורק, ו. ו. נורטון ושות', 1954, מסת"ב 0-393-09530-4

קישורים חיצוניים
----------------

* ז'אק דה ורט, באתר ספוטיפיי
* ז'אק דה ורט, באתר AllMusic (באנגלית)
* ז'אק דה ורט, באתר MusicBrainz (באנגלית)
* ז'אק דה ורט, באתר Discogs (באנגלית)
* ז'אק דה ורט, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007277101205171
* BNE: XX1760047
* BnF: cb13925252j (data)
* CiNii: DA10952522
* GND: 118975420
* ICCU: MILV086645
* ISNI: 0000 0001 2102 9652
* LCCN: n81072551
* MusicBrainz: 208df6d5-9c15-48ee-b4e9-00fcfd45f299
* NKC: jn20010525005
* NTA: 104087811
* SELIBR: 212015
* SNAC: w6dn50nh
* SUDOC: 052526348
* Trove: 897716
* VIAF: 89543989
* WorldCat: lccn-n81072551

 |
**תום מונד** (נולד ב-9 ביולי 1991) הוא כדורגלן ישראלי המשחק בעמדת הקשר האחורי במועדון ספורט אשדוד.

קריירה
------

מונד החל לשחק כדורגל במחלקת הנוער של מכבי הרצליה, וב-8 באוגוסט 2010 ערך את הופעת הבכורה שלו בקבוצה הבוגרת של המועדון, בניצחון 2–1 על הפועל רעננה במסגרת גביע הטוטו. ב-21 בינואר 2011 הבקיע מונד את שער הבכורה שלו בקריירה, בניצחון 4–0 על הפועל רמת השרון, ובסך הכל בעונת 2010/2011 כבש שני שערים ב-29 הופעות בליגה הלאומית. בעונת 2011/2012 כבש שני שערים ב-35 הופעות, ובעונת 2012/2013 כבש שער אחד ב-31 הופעות. בעונת 2013/2014 כבש מונד שער אחד ב-34 הופעות, ובסופה הסתיים חוזהו והוא הפך לשחקן חופשי.

ב-25 בנובמבר 2014 חתם מונד במועדון ספורט אשדוד. ארבעה ימים לאחר מכן ערך את הופעת הבכורה שלו בליגת העל, בניצחון 1–0 על הפועל עכו. ב-3 בינואר 2015 הבקיע את שער הבכורה שלו במועדון ובליגת העל, בניצחון 2–0 על בני סכנין, ואת עונת 2014/2015 הוא סיים עם שלושה שערים ב-19 הופעות, אך בסופה ירדה הקבוצה לליגה הלאומית. בעונת 2015/2016 כבש שער אחד ב-34 הופעות, ובסופה העפיל עם הקבוצה בחזרה לליגת העל. בעונת 2016/2017 כבש שער אחד ב-21 הופעות בליגת העל, ובעונת 2017/2018 ערך 22 הופעות אך לא כבש.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  יגאל ברמן, ‏יורד דרומה: תום מונד חתם באשדוד עד תום העונה, באתר ONE‏, 25 בנובמבר 2014
**עכבר מפוספס** או **עכבר זברה** (שם מדעי: ***Lemniscomys***) הוא סוג של מכרסמים ממשפחת העכבריים החיים בערבות אפריקה שמדרום לסהרה, כשהמין *Lemniscomys barbarus* מצוי גם בצפון אפריקה. עכברים אלה מזוהים בפסים הבהירים שלאורך גופם, המזכירים מעט פסי זברה ומכאן שמם השני.

העכברים קטנים מאוד, באורך 18.5 עד 29 סנטימטרים, כשחצי מהאורך מהווה זנבם הארוך ומשקלם הממוצע 18 עד 70 גרם. הם בעלי פסים בהירים לאורך גופם על רקע חום או זהוב. הם מהירים מאוד ורובם פעילי יום, אך חלקם פעילים גם במשך הלילה. העכברים לא מאריכים ימים בטבע יותר משנה, אך פרטים בשבי האריכו ימים עד 5 שנים.

העכברים אוכלי כל, ניזונים הן מהחי והן מהצומח.

מינים
-----

ישנם 11 מינים של עכברים מפוספסים:

* *Lemniscomys barbarus*
* *Lemniscomys bellieri*
* *Lemniscomys griselda*
* *Lemniscomys hoogstraali*
* *Lemniscomys linulus*
* *Lemniscomys macculus*
* *Lemniscomys mittendorfi*
* *Lemniscomys rosalia*
* *Lemniscomys roseveari*
* עכבר מפוספס סטריאטוס (*Lemniscomys striatus*)
* *Lemniscomys zebra*

קישורים חיצוניים
----------------

ויקישיתוף מדיה וקבצים בנושא **עכבר מפוספס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
**קרב לושונקואו** (ביפנית: 旅順口の戦い) היה קרב במלחמת סין–יפן הראשונה שנערך בלו'שונקואו (לימים תקרא פורט ארתור) שבמנצ'וריה, בין כוחות האימפריה היפנית לכוחות צ'ינג הסיניים. במקורות מערביים מכונה קרב זה לעיתים בשם **הקרב על פורט ארתור** (אף על פי שהכוונה היא בעיקר לקרב שפתח את מלחמת רוסיה–יפן).

רקע
---

לאחר הניצחון בקרב ג'יוליאנצ'נג ובמספר תקריות אחרות, הציבו היפנים לעצמם את כיבוש לושונקואו כמטרה אסטרטגית. לעיר הנמל נודעה חשיבות בשל אופייה הגאוגרפי, הביצורים שלה והנמל המוגן שלה, ונחשבה כבלתי ניתנת לכיבוש. בנמל היה גם המבדוק היבש היחיד ברשות צי בייאנג, ציה הקיסרי של סין, וציוד מודרני אחר, ואובדנם פירושו אובדן היכולות לתקן ולצייד את ספינות הצי. בנוסף, מיקומה בקצה חצי האי ליאודונג חולש למעשה על נתיבי השייט לטיינג'ין ולבייג'ינג, ולכך נודעה חשיבות אסטרטגית רבה.

הקרב
----

הארמייה הראשונה של צבא יפן, תחת פיקודו של גנרל איוואו אויאמה, התחלקה לשתי קבוצות. קבוצה אחת נעה צפונה לכיוון העיר מוקדן, כפעולת הסחה, והקבוצה השנייה צעדה במורד חצי האי ליאודונג לכיוון לושונקואו. הארמייה השנייה נחתה מצפון ללושונקואו וכבשה את העיר ג'ינז'ואו ב-6 בנובמבר, ובכך למעשה בודדה את עיר הנמל. ביום המחרת כבשה הארמייה גם את דאליין ללא התנגדות מרובה, שכן מגיניה נסו דרומה. 

צי בייאנג, שעגן באותה עת בלושונקואו, קיבל פקודה מהרשויות הסיניות לסגת לנמל ווייהאיוויי, על מנת להימנע מעימות עם ספינות הצי הקיסרי היפני, שעתידות היו להגיע לאזור על מנת לסייע לכוחות הקרקע. כך נותרו מגיני העיר חשופים למתקפה מהים. 

עימותים בפאתי העיר החלו ב-20 בנובמבר, ובשעה 02:00 ב-21 בנובמבר נפתחה המתקפה היפנית. הרעשה ארטילרית הקדימה את ההתקדמות החיילים, ועל אף שהסינים ניסו להעמיד התנגדות, היא לא הספיקה על מנת לעצור את היפנים, ששלטו בקרב. עד שעות הצהריים התמוטטה ההגנה הסינית והיפנים השתלטו על כל עמדות ההגנה מסביב לעיר ועל מתקני הנמל, כולל המבדוק היבש. 

### טבח

בכניסה לעיר עצמה תלו הסינים את גופותיהם המושחתות של מספר חיילים יפנים שנהרגו, והדבר עורר זעם בקרב היפנים, כשאלה נכנסו לעיר. בנוסף, בעיר עצמה לחמו הסינים מבית לבית, וירו על החיילים היפנים ממחסה. בתגובה, פתחו היפנים במסע טבח חסר הבחנה, במהלכו נרצחו לפחות 2,000 בני אדם חפים מפשע.

לקריאה נוספת
------------

* שילוני, בן-עמי. **יפן המודרנית: תרבות והיסטוריה**. הוצאת שוקן, 1997 (מהדורה מתוקנת ומורחבת 2002).

* Paine, S.C.M. **The Sino-Japanese War of 1894-1895: Perception, Power, and Primacy**. Cambridge University Press, 2003. מסת"ב 052161745-1

קישורים חיצוניים
----------------

* The capture of Kin-chow, Nov 6-7, and Talienwan (Port Arthur), Nov 21, 1894.

| קרבות במלחמת סין–יפן הראשונה |
| --- |
| 

|  |
| --- |
| פנגדו • סונגהוואן • פיונגיאנג • נהר יאלו • ג'יוליאנצ'נג • לושונקואו • וייהאיוויי • ניוז'ואנג • פנגחו |

 |
**ז'אק אמיו** (בצרפתית: **Jacques Amyot**; ‏30 באוקטובר 1513 - 6 בפברואר 1593), מתרגם צרפתי.

ביוגרפיה
--------

ז'אק אמיו נולד למשפחה ענייה בעיר מלאן שמדרום מזרח לפריז. הוא מצא את דרכו לאוניברסיטה של פריז, והתפרנס שם משירותים שנתן לסטודנטים העשירים. בהיותו בן 19 שנה קיבל תואר מאסטר מאוניברסיטה זו, ומאוחר יותר קיבל תואר דוקטור לחוק האזרחי מן האוניברסיטה של העיר בורז' שבמרכז צרפת. באמצעות אב מנזר סנט אמברוז שבעיר בורז' קיבל משרת מורה פרטי לילדיו של אחד ממזכירי המדינה, שהמליץ עליו בפני מרגריט דה פראנס, דוכסית ברי, בתו של פרנסואה הראשון מלך צרפת. בהשפעתה נתמנה לפרופסור ללשונות היוונית והלטינית באוניברסיטה של בורז'.

ב-1547, בשל תרגום הרומן "אתיופיקה" של הסופר היווני הליודורוס, העניק לו המלך פרנסואה הראשון הכנסות מרכוש הכנסייה באיטליה, מה שאפשר לו להתמסר לתרגום הספר "חיי אישים" של פלוטרכוס, שאותו מצא בספריית הוותיקן ברומא (1559 - 1565). כאשר שב לצרפת נתמנה למורה פרטי של ילדי אנרי השני מלך צרפת (שארל התשיעי ואנרי השלישי מלכי צרפת לעתיד). ב-1571 האפיפיור פיוס החמישי מינה אותו לבישוף העיר אוקסר שבצפון חבל בורגון.

ז'אק אמיו היה איש דת מסור ונאמן, ויש אומרים שנתן הוראה לכומר הווידוי של אנרי השלישי מלך צרפת לסרב למחול לו על רצח אנרי הראשון הדוכס מגיז, ועל רצח אחיו, לואי השני הקרדינל מגיז (דצמבר 1588). בכל זאת, הוא נחשד בכך שנתן את אישורו לרצח זה. ביתו נבזז והוא נאלץ לעזוב את אוקסר לזמן מה.

ז'אק אמיו נפטר באוקסר ב-1593. לפני מותו השאיר בצוואתו 1200 כתרים עבור בית החולים של העיר אורליאן, בשל 12 הדינרים שקיבל שם בעת שהיה נודד עני בדרכו לפריז.

תרגומיו
-------

ז'אק אמיו תרגם, בין היתר, שבעה ספרים של ההיסטוריון היווני דיודורוס מסיציליה (1554), ואת סיפור האהבה "דאפניס וקלואה" של הסופר היווני לונגוס (1559). אולם, תרגומיו החשובים הם אלה של ספרי פלוטרכוס "חיי אישים" (1565) ו-"כתבי מוסר" (1572). תרגומיו אלה זכו לשבחים רבים, בין היתר על ידי מישל דה מונטן מחבר "המסות" שכתב עליו: "מבין כל הסופרים הצרפתיים שלנו, אני נותן את עלה הניצחון לז'אק אמיו, לא בלבד בשל טוהר לשונו...אני אסיר תודה לו על כך שבחר (לתרגם) יצירה כה חשובה."(ספר 2, פרק 4). תרגומו לצרפתית של הספר "חיי אישים", תורגם לאנגלית על ידי תומאס נורת' (1579) והשפיע על שייקספיר שעשה בו שימוש בשלושה ממחזותיו.

קישורים חיצוניים
----------------

ויקישיתוף מדיה וקבצים בנושא **ז'אק אמיו** בוויקישיתוף
* ז'אק אמיו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007257622405171
* BNE: XX831195
* BnF: cb118887126 (data)
* CANTIC: a10828606
* CiNii: DA02773787
* GND: 118502697
* ICCU: MILV289108
* ISNI: 0000 0001 2122 1839
* LCCN: n81103225
* NKC: kup19950000001858
* NLA: 35714439
* NLG: 159272
* NTA: 068410441
* SELIBR: 311742
* SNAC: w6wh5zph
* SUDOC: 026685264
* Trove: 1054289
* VcBA: 495/1460
* VIAF: 17218275
* WorldCat: lccn-n81103225

 |
**קרב לה אבין** נערך ב-20 במאי 1635 בין כוחות צרפתיים לכוחות ספרדיים במסגרת מלחמת שלושים השנים, והיה זה הקרב המשמעותי הראשון שהשתתף בו הצבא הצרפתי במהלך המלחמה.

רקע
---

לאחר ניצחונה של ממלכת ספרד בקרב נורדלינגן, הייתה ידם של הקתולים על העליונה במלחמת שלושים השנים, והספרדים תכננו להשתלט על הנסיכויות הגרמניות הפרוטסטנטיות. אולם הצרפתים חששו מההגמוניה הספרדית, ובעקבות כך נכנסה ממלכת צרפת ללחימה ופתחה במלחמה עם ספרד. טומאסו פרנצ'סקו, נסיך קריניאנו מונה למפקד הצבא הספרדי בארצות השפלה הספרדיות, והוטל עליו לבלום את כוחות הצבא הצרפתי שפלשו ללוקסמבורג, במטרה לחבור עם כוחות הצבא ההולנדי.

הקרב
----

ב-20 במאי 1635 הוקף הצבא הספרדי שהיה נחות לעומת הצרפתים, והובס בלה אבין, דרומית לאואי בתחומי בישופות לייז', על ידי הכוחות הצרפתיים בפיקודם של אורבן דה מלה-ברזה וגספר השלישי דה קוליני. כ-5,000 חיילים ספרדים נהרגו או נפצעו, 1,500 נשבו, והשאר התפזרו לכל רוח, לעומת זאת הצבא הצרפתי ספג 260 נפגעים בלבד.

לאחר מכן
--------

לאחר הקרב חברו הכוחות הצרפתיים לצבא ההולנדי, אולם חילוקי דעות ביניהם העניקו לספרדים את הזמן להתארגן מחדש, והם הטרידו את הצרפתים במתקפות פרשים מהירות. בנוסף, הצבא הצרפתי סבל גם מחוסר אספקה וכסף, דבר שהביא לעריקות נרחבות. בעקבות כך המצור על לובן שהוטל על ידי הצבא הפרנקו-ההולנדי בסוף יוני אותה שנה, נחל כישלון מוחלט.

קישורים חיצוניים
----------------

* כתבה על הקרב מהיסטוריון צרפתי (בצרפתית)
**מרדף ימי** (באנגלית: **U.S.S. Seawolf**) הוא ספר מתח צבאי מאת הסופר הבריטי פטריק רובינסון.

עלילה
-----

עלילת הספר נפתחת כאשר צוללת ה"סיוולף", בפיקוד ג'אד קרוקר, נשלחת למשימת מעקב אחר ה"קסאיה", הצוללת החדשה של הצי הסיני. באחד הלילות מבצע סגן מפקד הצוללת טעות גורלית וחמורה, שבעקבותיה מתנגשת הסיוולף עם ספינת טילים סינית, ומביאה לנפילת כלל אנשי הצוות בשבי הסיני. האדמירל ז'אנג יושו, מפקד הצי הסיני, משוכנע כי האמריקנים לא יחסכו כל מאמץ בניסיון לחלץ את השבויים, ועל כן הם נלקחים לכלא מרוחק ושמור במיוחד. אולם בשל זהותו האמיתית, המסווגת כסודית ביותר, של אחד מאנשי הצוות יעשה היועץ לביטחון לאומי, אדמירל ארנולד מורגן, כל מאמץ במטרה לחלצם מן השבי. מורגן מטיל את משימת החילוץ השבויים על כוח פשיטה מיוחד של יחידה מן הקומנדו הימי האמריקני, "אריות הים" (Navy SEALs), בפיקוד קולונל חיל הנחתים פרנק הארט. הכוח כולל בתוכו צוות סיור, בפיקוד רב-סרן ראסל בנט, ואת צוות הפריצה וההשתלטות בפיקוד רב-סרן ריק האנטר.

קישורים חיצוניים
----------------

* הספר "מרדף ימי", באתר "סימניה"
* מרדף ימי, באתר OCLC (באנגלית)

הערות שוליים
------------

1. ↑  פטריק רובינסון, "**מרדף ימי**", הוצאת אריה ניר, 2001, עמודים 143-144.
2. ↑  פטריק רובינסון, "**מרדף ימי**", הוצאת אריה ניר, 2001, עמודים 178-179.
3. ↑  פטריק רובינסון, "**מרדף ימי**", הוצאת אריה ניר, 2001, עמודים 154-155.
ממלכת מוקדון במותו של פיליפוס, 336 לפנה"ס
**קרב כירונאה** נערך ב-338 לפנה"ס בכירונאה אשר בבויאוטיה במהלך מלחמת הקודש הרביעית. הקרב היה ניצחונו הגדול ביותר של פיליפוס השני, אביו של אלכסנדר הגדול. בקרב הביסו המקדונים ובני בריתם את הכוחות המשולבים של אתונה ותבאי, ובכך הבטיחו את ההגמוניה המקדונית ביוון.

קו הלחימה של הקונפדרציה הורכב מהאתונאים באגף השמאלי, וחיילי תבאי באגף הימני, כאשר החבורה המקודשת של תבאי ניצבים בקצה הימני ביותר. במרכז עמדו חיילים משתי הערים. בצד המקדוני פיליפוס פיקד על האגף הימני, ואלכסנדר פיקד על האגף השמאלי תחת עינם הפקוחה של מיטב המצביאים המקדונים. ההטיירוי מוקמו בעורף המערך המקדוני.

מהלך הקרב
---------

לפי המקורות, שני הצדדים לחמו בעוז במשך זמן רב, עד שפיליפוס הורה לאגפו הימני לסגת אחורנית, האגף האתונאי תקף בהתלהבות, ולמעשה חשף את עצמו לאגף שמאל של המקדונים. תחת פיקודו של אלכסנדר, הצליחו המקדונים לאגף את היוונים. פיליפוס ניצל את ההזדמנות והורה לאגף הנסוג שלו לשנות כיוון ולעבור למתקפה חזקה. האתונאים המבוהלים, לא החזיקו מעמד מול המקדונים המנוסים, וברחו משדה הקרב, בהותירם את בני תבאי לבדם מול צבא מוקדון. 

כוח תבאי המשיך להילחם בעוז, אך בסופו של דבר כותר והובס בידי המקדונים. הגדוד הקדוש של תבאי, גדוד עילית בן 300 לוחמים, הושמד כמעט לחלוטין - 254 מלוחמיו נהרגו והשאר נפצעו ונלקחו בשבי.

תוצאות הקרב
-----------

בעקבות הקרב הושמד רוב צבא תבאי, וגם צבא אתונה ספג אבדות כבדות. פיליפוס, נפעם מאומץ לבם והקרבתם העצמית של התבאים, איפשר את הקמתו של גלעד לזכרם. המצביא האתונאי ליסיקלס הועמד למשפט באתונה, נמצא אשם בתבוסה המבזה, והוצא להורג.

לאחר הקרב לא נותר, למעשה, כוח שיכול היה להתנגד למקדונים, ופיליפוס שלח את בנו, אלכסנדר בן ה-18, לנהל משא ומתן לכניעת אתונה. פיליפוס הבטיח לחוס על הפולייס שנלחמו מולו, בתנאי שיצטרפו אליו, ויספקו חיילים ומשאבים לצורך מלחמתו בפרסים. האתונאים ובני בריתם, הופתעו מרוחב ליבו, והסכימו מיד.

פיליפוס הקים את הליגה הקורינתית, לפי דוגמת הליגה הדלית בהנהגת אתונה והליגה הפלופונסית בהנהגת ספרטה. בניגוד לבריתות יווניות קודמות, זכתה הליגה הקורינתית להצלחה, האריכה ימים והצליחה לגבש זהות לאומית יוונית ארוכת שנים.

מסופר כי לאחר הקרב, אמר אלכסנדר הגדול: "אבוי לי, אבי כבש את כל העולם, ולי לא נשאר דבר...".

קישורים חיצוניים
----------------

ויקישיתוף מדיה וקבצים בנושא **קרב כירונאה** בוויקישיתוף
* קרב כירונאה, באתר אנציקלופדיה בריטניקה (באנגלית)
* קרב כירונאה, באתר אנציקלופדיית ההיסטוריה העולמית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284802305171
* LCCN: sh85022297

 |
**קרב לודז'** נערך במלחמת העולם הראשונה בתאריכים 11 בנובמבר 1914 - 6 בדצמבר 1914 בין צבאות האימפריה הגרמנית והאימפריה הרוסית, ליד העיר לודז' (כיום בפולין), כחלק ממתקפת שלזיה הרוסית. הקרב שהתקיים בתנאי מזג אוויר חורפי קשה, הסתיים ללא הכרעה.

רקע היסטורי
-----------

בספטמבר 1914 פתחו הרוסים במתקפה מוצלחת בגליציה, הדפו את הצבא האוסטרו הונגרי וצרו על מבצר פשמישל. באותו זמן הם הביסו את הארמייה הגרמנית התשיעית בקרב על הוויסלה.

פאול פון הינדנבורג, מפקד צבא מעצמות המרכז בחזית המזרחית קיבל ידיעות מודיעיניות שהרוסים מתכננים מתקפה לכיוון שלזיה, שם היה מרכז תעשייתי גדול. הוא רצה לחזור על ניצחונו בקרב טננברג וליזום מתקפת מנע גדולה נגד הצבא הרוסי.

הינדנבורג העביר לחזית הפולנית את הארמייה התשיעית בפיקודו של אוגוסט פון מקנזן. קונרד פון הצנדורף הרמטכ"ל האוסטרו-הונגרי העביר את הארמייה השנייה שלו לתפוס את מקום הארמייה התשיעית הגרמנית. הרוסים ריכזו באזור, שלוש ארמיות.

הקרב
----

פון מקנזן החל במתקפה ב-11 בנובמבר 1914 על הארמייה הרוסית הראשונה בפיקודו של רננקמפף ותוך זמן קצר הצליח להביס אותה ולשבות 12.000 שבויים. באותו זמן הוא התקיף גם את הארמייה השנייה שהוכרחה לסגת לכיוון לודז' כדי להימנע מכיתור.

מפקד הצבא הרוסי הדוכס הגדול ניקולאי ניקולאייביץ' הבן שחשש ממפלה דומה לקרב טננברג הורה לארמייה החמישית שהייתה בכיוון שלזיה, לחזור במהירות לכיוון לודז' ולפתוח המתקפה נגד האגף הימני של הארמייה הראשונה. הרוסים נעו במהירות והגיעו למקום תוך יומיים. הגרמנים הופתעו מהמתקפה ובאותו זמן הם הותקפו מהצפון על ידי הארמייה של רננקמפף. מחשש כיתור ובגלל מזג אוויר חורפי קשה וקשיי אספקה, נסוגו הגרמנים בלוקחם את השבויים הרוסים. הם המשיכו בלחץ על לודז' אך ללא הצלחה. לבסוף נסוגו הרוסים והקימו קו ביצורים חזק קרוב יותר לוורשה.

תוצאות
------

תוצאות הקרב לא היו חד משמעיות. הרוסים הצליחו למנוע מהגרמנים לכבוש את ורשה שהייתה אחת ממטרותיהם, אבל הגרמנים מנעו מהרוסים להתקדם לעבר שלזיה.

קישורים חיצוניים
----------------

ויקישיתוף מדיה וקבצים בנושא **קרב לודז'** בוויקישיתוף

| החזית המזרחית במלחמת העולם הראשונה |
| --- |
| הפלישה הרוסית לפרוסיה המזרחית | קרב שטלופנן • קרב גומבינן • קרב טננברג • הקרב הראשון על האגמים המזוריים • הקרב השני על האגמים המזוריים |
| קרב גליציה | קרב קרשניק • קרב קומרוב • קרב גנילה ליפה • קרב רווה • המצור על פשמישל |
| המערכה בקווקז במלחמת העולם הראשונה | קרב סריקמיש • מתקפת ארזורום • קרב ארזינג'אן • קרב באש-אפאראן |
| קרבות נוספים | הקרב על הוויסלה • קרב לודז' • מתקפת גורליצה-טרנוב • הנסיגה הגדולה • מתקפת ברוסילוב • קרב קובל • מתקפת קרנסקי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533703705171
* LCCN: sh85078062

 |